CELEX: 62015CN0490
Language: el
Date: 2015-09-18 00:00:00
Title: Υπόθεση C-490/15 P: Αίτηση αναιρέσεως που κατέθεσε στις 18 Σεπτεμβρίου 2015 η Ori Martin SA κατά της αποφάσεως που εξέδωσε το Γενικό Δικαστήριο (έκτο τμήμα) στις 15 Ιουλίου 2015 στις συνεκδικασθείσες υποθέσεις T-389/10 και T-419/10

7.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 406/19
            
         Αίτηση αναιρέσεως που κατέθεσε στις 18 Σεπτεμβρίου 2015 η Ori Martin SA κατά της αποφάσεως που εξέδωσε το Γενικό Δικαστήριο (έκτο τμήμα) στις 15 Ιουλίου 2015 στις συνεκδικασθείσες υποθέσεις T-389/10 και T-419/10
   (Υπόθεση C-490/15 P)
   (2015/C 406/19)
   Γλώσσα διαδικασίας: η ιταλική
   
      Διάδικοι
   
   
      Αναιρεσείουσα: Ori Martin SA (εκπρόσωποι: G. Belotti και P. Ziotti, δικηγόροι)
   
      Αναιρεσίβλητη: Ευρωπαϊκή Επιτροπή
   
      Αιτήματα
   
   Η αναιρεσείουσα ζητεί από το Δικαστήριο:
   
               1)
            
            
               κυρίως, να αναιρέσει την απόφαση κατά το μέρος που το Γενικό Δικαστήριο απέρριψε την προσφυγή της στην υπόθεση T-419/10, στο μέτρο που είχε ζητήσει την ακύρωση της προσβληθείσας αποφάσεως λόγω παράνομης επεκτάσεως της αλληλέγγυας και εις ολόκληρον ευθύνης στην νυν αναιρεσείουσα για πράξεις τελεσθείσες από την ελεγχόμενη SLM· να αναιρέσει την απόφαση λόγω παραβάσεως του άρθρου 47 του Χάρτη των Θεμελιωδών Δικαιωμάτων ή, επικουρικώς, να επιδικάσει στην αναιρεσείουσα εύλογη αποζημίωση.
            
         
               2)
            
            
               επικουρικώς, να μεταρρυθμίσει την αναιρεσιβαλλόμενη απόφαση, αποφαινόμενο αμετακλήτως επί της διαφοράς, μειώνοντας, στο πλαίσιο της ασκήσεως της αρμοδιότητάς του πλήρους δικαιοδοσίας, το επιβληθέν στην αναιρεσείουσα πρόστιμο λαμβανομένων υπόψη (i) των πραγματικών περιστατικών που διαπιστώθηκαν κατά την πρωτοβάθμια δίκη, (ii) των κατευθυντηρίων γραμμών για τον υπολογισμό των προστίμων που ίσχυαν κατά τον χρόνο των επίμαχων πραγματικών περιστατικών, (iii) της περιορισμένης χρονικής συμμετοχής στη σύμπραξη, η οποία άρχισε για την SLM/ORI κατά τα τέλη του 1999, τη μοναδική ημερομηνία για την οποία υπάρχουν στη δικογραφία συγκλίνοντα στοιχεία που μπορούν να την υποστηρίξουν.
               Εν πάση περιπτώσει, να καταδικάσει την Επιτροπή στα δικαστικά έξοδα.
            
         
      Λόγοι αναιρέσεως και κύρια επιχειρήματα
   
   Η ORI προβάλλει στην ουσία τέσσερις λόγους αναιρέσεως προκειμένου να αποδείξει ότι το Γενικό Δικαστήριο:
   
               α)
            
            
               επανακαθόρισε κατά τρόπο μη αναλογικό και μη συνεπή με τα πραγματικά περιστατικά το επιβληθέν στην αναιρεσείουσα πρόστιμο, παραβαίνοντας το άρθρο 49, παράγραφος 3, του Χάρτη των Θεμελιωδών Δικαιωμάτων και τις πάγιες αρχές του δικαίου της Ένωσης όσον αφορά την αναλογικότητα των κυρώσεων στον τομέα της καταπολεμήσεως των συμπράξεων και την υποχρέωση αιτιολογήσεως·
            
         
               β)
            
            
               παρέβη το δίκαιο της Ένωσης όσον αφορά την αρχή της προσωπικής ευθύνης στην οποία βασίζεται το δίκαιο της Ένωσης στον τομέα του ανταγωνισμού, με την αδικαιολόγητη επέκταση της αλληλέγγυας και εις ολόκληρον ευθύνης στην αναιρεσείουσα, η οποία δεν είχε καμία σχέση με τα επίμαχα πραγματικά περιστατικά·
            
         
               γ)
            
            
               παρέβη το δίκαιο της Ένωσης όσον αφορά τη μη αναδρομικότητα του δυσμενέστερου ποινικού νόμου, και ειδικότερα το άρθρο 49, παράγραφος 1, του Χάρτη των Θεμελιωδών Δικαιωμάτων·
            
         
               δ)
            
            
               άσκησε ελλιπώς τον δικαστικό του έλεγχο, με πρόδηλη κακή χρήση των στοιχείων της δικογραφίας και ελαττωματική αιτιολογία·
            
         
               ε)
            
            
               παρέβη το άρθρο 47 του Χάρτη των Θεμελιωδών Δικαιωμάτων επειδή η υπόθεση δεν εκδικάστηκε εντός εύλογης προθεσμίας.